lv lv es lv en lv en ceb lv lv fi es es lv lv lv fr ceb lv lv lv es lv lv lv lv hbs_lat lv lv lv lv lv pl lv lv lv lv lv lv en lv lv lv lv cs lv lv lv lv lv lv lv lv lv lv lv lv lv lv lv lv lv lv lv fr lv lv lv uk en eo lv lv lv lv en
Kā izvēlēties labākos pārgājienu apavus?
Kādi ir labākie pārgājienu apavi? Kā izvēlēties piemērotākos pārgājienu apavus? Cik maksā labi pārgājienu apavi? Šie ir jautājumi ar kuriem saskaras ikviens, kurš ir nolēmis iegādāties “kaut ko nopietnāku” saviem piedzīvojumiem dabā. Ņemot vērā, ka mūsdienās piedāvājums ir milzīgs, devos uz veikalu Ceļotājs, lai atkal aprunātos ar Ingu, kura par aktīvās atpūtas ekipējumu, to specifikācijām un atbilstību šķiet zinās pavēstīt vairāk nekā precei klāt pieliktā instrukcija. Uz šiem un citiem jautājumiem atbildes varēsi izlasīt šajā ierakstā.
Labu pārgājienu apavu iegāde ir paliels ieguldījums, ko ne vienmēr visi var atļauties, kur nu vēl pārgājienu apavus konkrētam segumam un sezonai. Taču būtiski atcerēties, ka šis ir ilgtermiņa ieguldījums un labi pārgājienu apavi (atbilstoši tos kopjot un pareizi lietojot) kalpos pat 10 gadus. Taču, ja apavi netiks kopti un tie lietoti neatbilstošos apstākļos, tad rezultāts var būt maciņam nepatīkams.
Līdz ar to iedalīsim apavus šādās kategorijās:
Siltos laikapstākļos un karstās temperatūrās tomēr būtu ieteicams pārgājienu zābakos nestaigāt, jo kāja šādos apavos nespēs labi elpot. Tā vietā labāk izvēlēties pārgājienu sandales (piemēram Keen) vai vieglas botas bez Gore-Tex membrānas (izturīga pret ūdens un vēja necaurlaidību). Pārgājienu sandalēm ir stingra zole ar aizvērtu purngalu un mīkstu materiālu iekšpusē, kas ātri žūst. Šī ir tā situācija, kad sandalēs drīkst vilkt zeķes, jo zeķes pasargās pēdas no smilšu graudiem. Pārgājienu sandales ir piemērotas arī upju šķērsošanai, gan plikās kājās, gan ar ūdensizturīgajām zeķēm (piemēram Sealskinz). Liela daļa Latvijas dabas taku segumu un pārgājienu maršrutu ir atbilstoši, lai vasarās tajos nevajadzētu doties pārgājienu zābakos.
Parastās vasaras sandales var izmantot vakaros, atpūtinot kājas vai ejot uz dušu. Ar šīm sandalēm var arī iet, bet ieteicams pa gludu vai mīkstu segumu, un ne pārāk garus gabalus.
Pavasaris, rudens un vēsa vasara
Kad gaisa temperatūra nav tik augsta, tad var izvēlēties universālos trīs sezonu - pavasaris, vasara, rudens – pārgājienu zābakus (piemēram, Mammut Ducan). Šos pārgājienu zābakus var arī nēsāt siltā ziemā ar siltāku zeķīti. Apavi labi elpo, taču tas arī nozīmē, ka vēsākā laikā varēs just, kā vējš pūš tajos iekšā.
Ziemas pārgājienu apavi ir ar ādu, jo no sliktiem laikapstākļiem pasargā ne tikai Gore-Tex membrāna, bet arī āda. Šajā sezonā ieteicami ir trīs sezonu – pavasaris, ziema, rudens – pārgājienu zābaki ar ādu. Tie aizsargās pret aukstumu un mitrumu.
Pie ļoti zemām temperatūrām ieteicami ir tieši ziemai paredzētie zābaki ar siltināto iekšpusi. Šie zābaki nederēs vasaras sezonai, jo tajos būs ļoti karsts. Kā alternatīva zābakiem ar ādas pārklājumu, ir apavi ar sintētisko pārklājumu un siltinātu iekšpusi. Tie labi elpo un būs silti, kā arī sintētika būs vieglāka nekā āda, kā arī ērtāka kopšanā. Jāatceras, ka ādu nedrīkst izkaltēt, to vajag pabarot ar dažādiem līdzekļiem. Savukārt sintētiku var tikai notīrīt un nopūst ar aizsargslāni, ja ir vēlme, un atstāt kaktā līdz nākamajam pārgājienam.
Pamatā kalnu apavi ir paredzēti vilkšanai kopā ar dzelkšņiem un tiem ir trīs kategorijas – B1, B2 un B3 un attiecīgi ir dzelkšņi – C1, C2 un C3. Kategorija B1 būs apavi ar zoli, kas būs vismīkstākā un locīsies, bet tiem būs iespēja uzlikt dzelkšņus (sienamie dzelkšņi), kas paredzēti iešanai pa ne pārāk stāvu virsmu. Šos apavus, protams, var izmantot arī bez dzelkšņiem. B3 zole nelokās vispār un pie šādiem apaviem piestiprina dzelkšņus, kas paredzēti ledus kāpšanai un vertikālām sienām. Dzelkšņus nepiestiprina pie mīkstām zolēm, jo tās kustās un dzelkšņi krīt nost. Lai neapmaldītos lielajā apavu klāstā, kalnu pārgājiena apavi uz aci izskatīsies ar ļoti cietu zoli, kura nelokās. Tie būs arī visai krāsaini, ar nolūku, lai tos vieglāk kalnos un sniegā ir ieraudzīt.
Zemie un augstie pārgājienu apavi
Pārgājienu apavi vēl atšķiras ar to, cik augstu vai zemu tie ir potītes daļā. Augsto zābaku priekšrocība ir tā, ka ar tiem var iebrist dziļāk slapjā vidē un kājas paliks sausas. Lielākos kalnos, it sevišķi ejot lejā, augstajiem zābakiem priekšrocība ir tā, ka ir iespēja zābaku sasiet ļoti cieši, lai pēda neslīd uz priekšu un pirksti neskaras klāt purngalam. Augstie zābaki turēs stingrāk potīti. Izvēloties apavus, vienmēr vajag izvērtēt savu fizisko sagatavotību un pieredzi. Viena no galvenajām ķermeņa daļām, ko šajā gadījumā vajag izvērtēt ir potīte. Vai tā ir uztrenēta un stingra, vai kāja ir stabila, vai tieši otrādi – potīte ir nestabila un svārstās uz visām pusēm. Izvērtējot šo, būs vieglāk veikt izvēli, vai apavus izvēlēties augstākus vai zemākus. Ar katru pārgājienu, ko veiksi, potīte nostiprināsies un ar laiku varēsi izvēlēties vieglākus un brīvākus apavus. Taču šī arī ir gaumes lieta – citiem patīk zemāki, citiem augstāki apavi. Katram pašam ir jāmēra un jāsajūt, kādos apavos sajūtas ir labākas.
Garākos pārgājienos ar akmeņainu segumu vajadzētu izvēlēties apavus ar cietāku zoli. Caur apaviem ar mīkstu zoli varēs just visus akmeņus, čiekurus, saknes. Pirmajās stundās šis diskomforts varbūt netraucēs, taču pie ilgākām stundām vai dienām, sajūtas pēdās kļūs pavisam nepatīkamas. Profesionāli zoļu ražotāji (piem., Vibram, Gripex, Michelin) gadu gaitā ir ieguldījuši tehnoloģijas, un atbilstoši dažādiem pētījumiem un zināšanām izstrādājuši zoles, kas lieliski pilda savas funkcijas. Piemēram, Flextron zole ir izstrādāta pietiekoši mīksta, lai tā locītos spilventiņu vietā, kad tiek sperts solis, taču tā nelokās pa diagonāli, tādā veidā stabili turot potīti. Pārsvarā visiem pārgājienu apavu ražotājiem ir norādīts Flex indekss, pēc kura varēsi saprast, cik mīksta vai cieta ir zole, ja to neredzēsi uz aci un tausti.
Apavu ienēsājot zole paliks mīkstāka. Pie cietākas zoles ķermenis pieslēgs lielās muskuļu grupas (kvadraceps, hamstringa un iegurņa muskuļi), taču pie mīkstākas zoles vairāk strādās pēdu un ikru muskuļi. Līdz ar to lielākos pārgājienos tomēr vajadzētu izvēlēties apavus ar cietāku zoli. Kā arī garākos pārgājienos ar lielāku mugursomu, arī būtu jāizvēlas apavi ar cietāku zoli, jo mīksta zole ātrāk sasēdīsies un nepildīs savas amortizācijas funkcijas. Tas pats attiecas uz cilvēkiem ar lielāku svaru.
Pat ja zābaki ir augstie, tas nenozīmē, ka katru reizi tie ir jāsašņorē līdz galam. Jo augstāk un stingrāk sašņorēts, jo mazāka kustība pēdai un potītei. Tas būs ļoti noderīgi ejot lejā pa kalnu, lai nagi nesistos purngalā un uz akmeņiem, lai potītes stabili turētos. Ejot pa taisnu segumu, apavu var aizšņorēt tikai līdz potītes kaulam, tādā veidā nodrošinot vairāk ventilācijas un brīvāku sajūtu ap potīti. Dažiem kalnu apaviem ir iestrādāts klipsis, kas neļauj atšņorēties apaviem zemāk par potītes kaulu. Apaviem, kur nav šādas sistēmas, to var izdarīt apsienot mezglus pašam. Līdz ar to šādā veidā stingrāk var sasiet apavu sākumā, bet augšpusi atstāt vaļīgāku. Droši izmēģini dažādus variantus un atrodi sev piemērotāko!
Labu pārgājienu apavu cena būs augsta, taču šis būs ilgtermiņa ieguldījums, pareizi kopjot apavi kalpos pat 10 gadus. Gore-Tex membrānas pašizmaksa ir augsta, līdz ar to apavu cena nevar būt zema. Apavi ir ne tikai jākopj, bet arī jālieto, lai to zole neizžūst. Kā iesācējs, protams, vari iegādāties arī lētākus apavus, iespējams tie kalpos tikai vienu vai pāris gadus. Bet tā laikā sapratīsi, kāda veida apavos jūties komfortabli un ērti. Ja esi gatavs uzreiz ieguldīt aptuveni 200 eur vai pat vairāk, tad kārtīgi izvērtē, kā jūtas kāja, jo atceries, ka šādi apavi kalpos ilgi. Visticamāk, ka pašam apavi apniks ātrāk, nekā tie novalkāsies. Bieži vien ir vērts pagaidīt un piesekot veikalu informatīvajiem kanāliem, jo ik pa laikam parādās diezgan iespaidīgas atlaides.
Attēlos sagadījies, ka pārsvarā ir Mammut apavi, taču zīmolam nav tik ļoti liela nozīme, kā tam vai pareizos apstākļos apavi tiks valkāti un vai tavai kājai tie ir piemēroti. Jo pat ar dārgiem apaviem, nepareizi tos valkājot, var iedzīvoties tulznās, zilos nagos un sāpošās potītēs.
Ja uz vietas veikalā mērot apavu jau ir jūtams diskomforts - kaut kas spiež, berž, nelokās kā gribētos, nepatīk, tad nekādā gadījumā nesamierinies ar šo izvēli, bet meklē tādus, kuros sajūtas būs ideālas. Jo pārgājienos kāja piepampst, un tad šis diskomforts kļūs neizturams.
Atkarībā no ražotāja pārgājiena apavi ir jāizvēlas lielāki. Parasti botām tas būs viens izmērs lielāks, zābakiem no pusotra izmēra līdz diviem izmēriem lielāks.
Ja Tev nav daudz saprašanas par pārgājienu apaviem, tad vienmēr vislabākais risinājums būs jautāt palīdzību konsultantam. Lai konsultants varētu Tev piemeklēt vismaz kādus pirmos apavu variantus, kurus mērot, jau pēc tam varēsi saprast, kādi modeļi patīk un kādi nepatīk, Tev ir jāzina atbildes uz šādiem jautājumiem:
Kāds ir Tavs kājas izmērs?
Kādos laikapstākļos (temperatūrā) Tu vēlies šos apavus izmantot?
Pa kādiem segumiem un kādos pārgājienos ir plānots doties?
Īsos un vieglos pārgājienos var iet praktiski ar jebkādiem apaviem, kādi ir mājās. Nekas traks nenotiks. Taču pie lielākiem un grūtākiem pārgājieniem, tomēr būtu vēlams izvēlēties atbilstošus apavus. Ja būsiet pamēģinājis labus apavus, pie parastiem ielas apaviem negribēsies atgriezties.
Ja tev patīk manis veidotais saturs, tad šādi vari man pateikt paldies. Spied pelēko pogu, lai uzsauku man kafijas tasi vai zilo pogu, lai dalītos ar rakstu Facebook. Es pateicos par jebkuru tavu izvēli!
Dalies ar rakstu Facebook Atbalstīt
Kaut arī mēs regulāri dodamies pārgājienos, mums bieži izdodas kaut ko aiz...
Vai vajag kopt pārgājienu apavus? Kā kopt pārgājienu apavus? Kā izžāvēt...
Ir liela laime piedzīvot mierīgu sevi. Apstāties. Baudīt. Ieelpot. Sajust. Būt pateicīgai. To mācos ik dienu.
43. diena // Kopenick - Berlin
Saņem ziņu par jaunu stāstu savā e-pastā!
"What if I told you" garantē, ka Jūsu dati netiks nodoti trešajai personai, bet tiks izmantoti atbilstoši Likumam par fizisko personu datu aizsardzību unsubscribe@whatifitoldyou.eu
© whatifitoldyou — All Rights Reserved